“ไลอ้อนแอร์ อินโดฯ” อ่วมพิษ “โควิด” จ่อปลดพนักงาน 2,600 ตำแหน่ง!
“ไลอ้อนแอร์ อินโดฯ” จ่อปลดพนักงาน สัญญาจ้าง 2,600 ตำแหน่ง เซ่นพิษ "โควิด-19"!
“ไลอ้อนแอร์ อินโดฯ” จ่อปลดพนักงาน สัญญาจ้าง 2,600 ตำแหน่ง เซ่นพิษ "โควิด-19"!
7 ก.ค. 2563

บริษัท ไลอ้อน แอร์ กรุ๊ป (Lion Air Group) ซึ่งเป็นสายการบินเอกชนรายใหญ่ที่สุดของอินโดนีเซีย และเป็นสายการบินราคาประหยัดขนาดใหญ่อันดับ 2 ของภูมิภาคเอเชียตะวันออกเฉียงใต้ ประกาศว่าจะปลดพนักงานในอินโดนีเซีย จำนวน 2,600 ตำแหน่ง โดยเป็นพนักงานสัญญาจ้าง ทั้งในส่วนของ ไลอ้อน แอร์ (Lion Air), วิงส์ แอร์ (Wings Air Indonesia) และบาติก แอร์ (Batik Air)
ทั้งนี้ เพื่อปรับโครงสร้างองค์กรให้เข้ากับสภาพตลาดในสถานการณ์ปัจจุบัน ที่สายการบินได้รับผลกระทบอย่างหนักจากการระบาดของเชื้อไวรัสโคโรนาสายพันธุ์ใหม่ 2019 (โควิด-19)
ดานัง มันดาลา ปริฮันโตโร โฆษกของไลอ้อนแอร์ ชี้แจงในแถลงการณ์ว่า พนักงาน 2,600 ตำแหน่งที่ได้รับผลกระทบถูกปลดจากงานในครั้งนี้ เป็นพนักงานสัญญาจ้าง โดยพนักงานประจำไม่ได้ถูกปลดออกแต่อย่างใด ซึ่งจะทำให้จำนวนพนักงานไลอ้อน แอร์ อินโดนีเซีย ลดลงไปประมาณ 9%
ปัจจุบัน ไลอ้อนแอร์ เหลือเที่ยวบินที่เปิดให้บริการผู้โดยสารน้อยกว่า 15% ตามมาตรการรัฐที่ไม่อนุญาตให้ชาวต่างชาติเดินทางเข้าประเทศ ขณะที่การเดินทางในประเทศก็ยังคงมีความเข้มงวด เพื่อป้องกันการระบาดของเชื้อโควิด-19